b'\n_START_ARTICLE_\nAleksandra Ka\xc5\xa1ubien\xc4\x97\n_START_PARAGRAPH_\nAleksandra Ka\xc5\xa1ubien\xc4\x97 (1923 m. sausio 10 d. Gink\xc5\xabnuose \xe2\x80\x93 2019 m. kovo 6 d.) \xe2\x80\x93 Lietuvos skulptor\xc4\x97, keramik\xc4\x97.\n_START_SECTION_\nBiografija\n_START_PARAGRAPH_\nT\xc4\x97vai Aleksandra Zubovait\xc4\x97-Fled\xc5\xbeinskien\xc4\x97 ir Jonas Fled\xc5\xbeinskas, broliai Vytautas Fled\xc5\xbeinskas, Jurgis Fled\xc5\xbeinskas, sesuo Sofija Pempien\xc4\x97, vyras Vytautas Ka\xc5\xa1uba. 1942\xe2\x80\x931944 m. Kauno taikomosios ir dekoratyvin\xc4\x97s dail\xc4\x97s institute studijavo keramik\xc4\x85 ir skulpt\xc5\xabr\xc4\x85, 1942\xe2\x80\x931943 m. skulpt\xc5\xabr\xc4\x85 ir Vilniaus dail\xc4\x97s akademijoje. 1944 m. pasitrauk\xc4\x97 \xc4\xaf Vokietij\xc4\x85. 1947 m. \xc4\xafsik\xc5\xabr\xc4\x97 Niujorke.\n_START_SECTION_\nK\xc5\xabryba\n_START_PARAGRAPH_\nXX a. \xc5\xa1e\xc5\xa1tajame de\xc5\xa1imtmetyje daugiausia k\xc5\xabr\xc4\x97 keramines mozaikas (\xe2\x80\x9eAutoportretas\xe2\x80\x9c, \xe2\x80\x9eAngelas\xe2\x80\x9c, abi 1953 m., \xe2\x80\x9e\xc5\xa0v. Jurgis\xe2\x80\x9c 1954 m.), joms b\xc5\xabdinga stilizacija, grak\xc5\xa1tus pie\xc5\xa1inys, subtilios spalvos. Nuo 1970 m. kuria monumentalias reljefines sienas i\xc5\xa1 plyt\xc5\xb3, marmuro, granito (plyt\xc5\xb3 sienos Ro\xc4\x8desterio institute, Niujorko valstija, 1967\xe2\x80\x931971 m., granito siena Pasaulio prekybos centre Niujorke, 1986 m., 2001 m. rugs\xc4\x97jo 11 d. terorist\xc5\xb3 sunaikinta), abstrak\xc4\x8dias tampraus audinio instaliacijas (Tarptautin\xc4\x97je bald\xc5\xb3 parodoje Pary\xc5\xbeiuje, 1980 m.). Parodose dalyvauja nuo 1950 m., individualios parodos: Niujorkas 1966 m., 1971 m., San Franciskas 1975 m., Filadelfija 1989 m., grupin\xc4\x97s: Niujorkas, Filadelfija, Knoksvilis, Tenesio valstija.'